עונש מוות ברצועת עזה

עונש מוות ברצועת עזה הוטל ובוצע על ידי מספר ממשלות, צבאות ומיליציות לא סדירות לאורך ההיסטוריה של האזור. רבות מההוצאות להורג תוארו כרציחות ללא משפט עקב הליכים משפטיים חלקיים או מוטים.

על פי החוק הפלסטיני, ישנם 77 פשעים שבהם ניתן לגזור עונש מוות. מאז הקמת הרשות הפלסטינית ב-1994, נפסקו סה"כ כ-260 גזרי דין מוות: כ-230 בעזה וכ-30 בגדה המערבית. עד 2022 בוצעו 41 הוצאות להורג: 39 בעזה ושתיים בגדה המערבית.

 היסטוריה 
 הרשות הפלסטינית ברצועת עזה 
בית המשפט בעזה גזר עונשי מוות נגד שמונה בני אדם: 3 ב-1995, 3 ב-1997 ו-2 ב-1999, כולם בתיקי רצח. לא כל גזרי הדין בוצעו.

 בתי המשפט ברצועת עזה לאחר השתלטות החמאס על הרצועה 
החל מהשתלטות חמאס על רצועת עזה בשנת 2007 ועד הלחימה בעזה במלחמת חרבות הברזל באוקטובר 2023 שלטה תנועת חמאס ברצועת עזה. שתי מערכות משפט פלסטיניות מקבילות ביצעו הוצאות להורג ברצועת עזה: אזרחית וצבאית: מערכת המשפט של הממשלה האזרחית בראשות חמאס ובתי המשפט הצבאיים של גדודי עז א-דין אל-קסאם. ממשלות הגדה המערבית ורצועת עזה משתפות פעולה באופן הדוק בנושאים כמו בריאות, אך בנושאים אחרים רשויות הרצועה פועלות בצורה אוטונומית יותר. החוק הפלסטיני דורש אישור מנשיא הרשות הפלסטינית (כיום מחמוד עבאס) לעונש מוות, אך במספר הזדמנויות התעלמו הרשויות ברצועת עזה מכלל זה.

 הוצאות להורג על ידי ממשל חמאס  בעזה (2007–2022) 
 הוצאות להורג במהלך מבצע צוק איתן 2014 
במהלך מלחמת צוק איתן ב-2014 הוציא חמאס להורג יותר מ-20 פלסטינים ברצועת עזה.

על פי דו"ח של אמנסטי אינטרנשיונל, 23 פלסטינים הוצאו להורג על ידי גדודי עז א-דין אל-קסאם במהלך הסכסוך ב-2014. 16 מהם ישבו בכלא עוד לפני המבצע.  חלקם עמדו למשפט בגין ריגול, אך המשפטים הללו הופסקו. מקרב המוצאים להורג, שישה נהרגו על ידי כיתת יורים מחוץ למסגד אל עומרי בעיר העתיקה לעיני מאות צופים כולל ילדים. אמנסטי טען כי חמאס השתמש בכיסוי המלחמה, שבה היה מספר הרוגים גבוה מאוד, כדי לבצע הוצאות להורג ללא הליך שיפוטי הולם, כדי לסלק יריבים פוליטיים באמתלה שהם משתפי פעולה עם ישראל. הם גם הואשמו בעינויים.

רוב ההוצאות להורג אלה של משתפי פעולה לכאורה, התרחשו בתגובה לחיסול של מוחמד אבו שמאלה וראאד אל-עטאר בידי בידי צה"ל, והניסיון הכושל להתנקש בחיי מוחמד דף, שלמחרתו הוצאו להורג בידי כיתת יורים 18 חשודים כמשתפי פעולה.

 9 נידונו למוות ב-2015 ו-4 בינואר 2016 
המרכז הפלסטיני לזכויות אדם דיווח בדצמבר 2015 כי חמאס פסק תשעה עונשי מוות בשנת 2015. חמאס גזר עונש מוות על ארבעה עזתים במהלך השבועות הראשונים של 2016, כולם בחשד לריגול.

 מחמוד אשתווי – פברואר 2016 
בפברואר 2016, הודיע דובר גדודי עז א-דין אל-קסאם על הוצאתו להורג של מחמוד אשתווי, אחד המפקדים המובילים של הקבוצה. אשתווי הותיר אחריו שתי אלמנות ושלושה ילדים. מקורות מהימנים באותה עת תיארו את ההאשמות כהאשמות לא מוגדרות. הנימוק המוצהר של השלטון להוצאה להורג היה שהוא היה אשם ב"השחתת מידות מוסריות" - התייחסות מרומזת להומוסקסואליות ככל הנראה הושגה הודאה באמצעות עינויים. לפני מותו נאמר למשפחתו שהאישום בעונש מוות בגין בגידה בוטל. קיים חשד שאשתווי מת במעצר ונורה רק לאחר מותו, מדיווחים של אנשים שראו את גופתו לפני הקבורה וסברו שפצעי הקליע נראים חשודים.

 3 מורשעים הוצאו להורג במאי 2016 
במאי 2016 הוציא חמאס להורג שלושה גברים באמצעות כיתת יורים ותלייה. ההוצאה להורג בוצעה בכלא אל-קטיבה. הגברים שהוצאו להורג הורשעו ברצח. בכך שביצע את ההוצאות להורג ללא אישור הנשיא הפלסטיני אבו מאזן, הפר חמאס את ההסכם עם פת"ח, מפלגת השלטון בגדה המערבית. מאוחר יותר הודיע חמאס כי יש להוציא להורג 13 אסירים נוספים.

 3 משתפי פעולה לכאורה הוצאו להורג באפריל 2017 
באפריל 2017 דווח כי שלושה פלסטינים הוצאו להורג על ידי חמאס ברצועת עזה על רקע שיתוף פעולה לכאורה עם ישראל. על פי הדיווחים, הגברים נתלו במתחם משטרת חמאס, כאשר עשרות מנהיגי ופקידי חמאס צפו בהרג.

 13 נידונים למוות בין ינואר לאוגוסט 2022 
לפי "בצלם", בתי המשפט של חמאס גזרו 13 גזרי דין מוות בינואר-אוגוסט 2022, אך לא ביצעו אותם.

 5 הוצאו להורג בספטמבר 2022 
ב-4 בספטמבר 2022, הודיע חמאס כי הוציא להורג חמישה גברים, בהם שני גברים שנידונו בשל שיתוף פעולה עם ישראל, ושלושה נוספים בתיקים פליליים. תושב חאן יונס יליד 1968 הורשע בכך שסיפק לישראל בשנת 1991 "מידע על אנשי ההתנגדות, מקום מגוריהם... ומיקומם של משטחי שיגור רקטות"; אדם שני, יליד 1978, הורשע בכך שסיפק לישראל בשנת 2001 מידע מודיעיני "שהוביל לפגיעה ולמות קדושים של אזרחים" על ידי כוחות ישראליים, לפי חמאס. שלושת הגברים האחרים הורשעו ברצח.

 הוצאות להורג מאז טבח אוקטובר 2023

גל של הוצאות להורג ללא משפט ביצע ארגון הטרור חמאס ברצועת עזה בין ספטמבר לאוקטובר 2025 כנגד מתנגדיו, בסמוך לפרסום תוכנית 21 הנקודות לסיומה של מלחמת חרבות ברזל.

 הערות שוליים 

עזה, רצועה
קטגוריה:רצועת עזה